Paprastasis trobininkas
Paprastasis trobininkas arba naminis ūsuotis (Hylotrupes bajulus) – ūsuočių (Cerambycidae) šeimos vabalas. Kūnas 7 - 21 mm ilgio. Plokščias, juodas arba šviesiai rudas. Apaugęs pilkšvais, lengvai nusitrinančiais plaukeliais. Plaukeliai antsparniuose sudaro du pilkšvus skersinius raiščius. Vabalai skraido birželio – liepos mėn. Randami ant medinių pastatų sienų, medinių konstrukcijų, tvorų. Lervos vystosi sausoje spygliuočių medienoje. Labai pavojingas medinių pastatų, bei medinių konstrukcijų kenkėjas. Išgraužia ovalo formos, apie 6 mm skersmens angas, iš kurių byra smulkios išgraužos.